text: ১৫ মে ২০২২, ১৮:৩১আপডেট : ১৫ মে ২০২২, ১৮:৩১
  আগামী ২০ মে সরকারি প্রাথমিক বিদ্যালয়ের সহকারী শিক্ষক নিয়োগের দ্বিতীয় ধাপের পরীক্ষা অনুষ্ঠিত হবে। আবেদনকারী নিজ নিজ জেলায় সকাল ১১টা থেকে ১২টা পর্যন্ত এ পরীক্ষা দিতে পারবেন। পরীক্ষার্থীরা ওয়েবসাইটে (admit.dpe.gov.bd) ইউজার নেম এবং পাসওয়ার্ড ব্যবহার করে প্রবেশপত্র সংগ্রহ করবেন। রবিবার (১৫ মে) প্রাথমিক ও গণশিক্ষা মন্ত্রণালয় বিজ্ঞপ্তি দিয়ে এ তথ্য জানায়।
  বিজ্ঞপ্তিতে এসএসসির রোল, বোর্ড ও পাসের সাল দিয়ে লগইন করে প্রবেশপত্র ডাউনলোড করে রঙিন প্রিন্ট কপি সংগ্রহ করতে বলা হয়েছে।
  বিজ্ঞপ্তিতে আরও জনানো হয়, প্রার্থীদের প্রবেশপত্রের রঙিন প্রিন্ট এবং জাতীয় পরিচয়পত্র সঙ্গে আনতে হবে। ওএমআর শিট পূরণের নির্দেশাবলী ও পরীক্ষা সংক্রান্ত অন্যান্য তথ্য প্রাথমিক শিক্ষা অধিদফতরের ওয়েবসাইটে এবং প্রবেশপত্রে পাওয়া যাবে।
  গত ২২ এপ্রিল প্রথম ধাপের পরীক্ষা অনুষ্ঠিত হয়। দ্বিতীয় ধাপ ২০ মে ও তৃতীয় ধাপের পরীক্ষা ৩ জুন অনুষ্ঠিত হবে।